Grazzi tal-merħba tagħkom. Huwa pjaċir partikolari tiegħi li nkun hawnhekk magħkom waranofsinhar illum u ninsab kuntent ħafna li kien possibbli li jsir dan l-avveniment. Għandi fiduċja sħiħa fl-awtoritajiet Belġjani f'sitwazzjoni bħal din. Iċ-Ċentru għall-Istudji Politiċi Ewropej (CEPS) qed iwettaq ħidma siewja, ħidma li fuq kollox hija ta' għajnuna kbira fl-isforzi biex regolarment jidħol nifs ġdid fid-dinja tal-ideat u tal-futur tal-proġett Ewropew. Ninsab kuntent li għandi din l-opportunità li naqsam magħkom xi ħsibijiet dwar dan il-proġett Ewropew meraviljuż li jgħaqqadna flimkien. L-ewwel punt li nixtieq naqsam magħkom huwa l-konvinzjoni li l-Ewropa trid tasserixxi ruħha aktar fix-xena dinjija. U għal dan tinħtieġ Ewropa aktar b'saħħitha. Irridu nkunu b'saħħitna internament sabiex ikollna influwenza akbar esternament. Wara l-elezzjonijiet Ewropej u l-bidu tal-kariga mit-tmexxija l-ġdida Ewropea fil-Kummissjoni Ewropea u fil-Kunsill Ewropew, tajna bidu għal ċiklu demokratiku ġdid. Dan huwa għalhekk mument tajjeb biex nippruvaw niddefinixxu t-triq li għandha tiġi segwita u biex niċċaraw it-triq quddiemna. Huwa importanti, u fil-fehma tiegħi essenzjali, li l-Ewropa tfittex li tkun ċara fl-ideat tagħha. Xi rridu llum? Irridu Ewropa li taqdi l-parti tagħha fid-dinja, illum u għada. Ewropa li tistabbilixxi ruħha bħala attur ġeopolitiku. Ewropa fuq quddiem fil-ġlieda kontra t-tibdil fil-klima. U Ewropa fuq quddiem nett tat-tranżizzjoni diġitali. U fuq dawn il-fronti kollha, ma għandna qatt ninsew il-bażi komuni tagħna ta' valuri sodi u estremament robusti. Irridu nibnu fuqhom u dejjem inkunu ggwidati minnhom. Dan, nistgħu ngħidu, huwa l-karatteristika distintiva Ewropea: il-libertà u r-rispett għad-dinjità tal-bniedem, u r-responsabbiltà lejn il-ġenerazzjonijiet li ġejjin. Għalhekk, mhijiex kwistjoni li nindirizzaw il-kwistjonijiet b'mod awtomatiku, waħda waħda. Irridu nfasslu futur mixtieq għal kulħadd. Hija din l-ambizzjoni komuni li trid tispira l-għażliet tagħna, fis-servizz taċ-ċittadini Ewropej kollha. Illum, flimkien magħkom, nixtieq nieħu l-opportunità mogħtija minn din il-pjattaforma biex naqsam tliet messaġġi. L-ewwel nett, għandna u jrid ikollna għan ċar fil-mira: għall-kwistjonijiet ġeopolitiċi, klimatiċi u diġitali. It-tieni, euro li tkun attraenti fil-livell internazzjonali hija element ewlieni fil-progress lejn dak l-objettiv. Fl-aħħar nett, għal euro attraenti, jeħtieġ ikollna Unjoni Ekonomika u Monetarja b'saħħitha. L-Unjoni tagħna trid toħloq il-post tagħha fid-dinja ta' għada. Biex nagħmlu dan, irridu nindirizzaw tliet sfidi kritiċi. L-ewwel nett, l-Unjoni tagħna trid tkun minn ta' quddiem fid-dinja biex tippromwovi l-valuri u l-interessi tagħha. Dan ser jieħu ż-żmien u ħidma iebsa. Nemmen li d-dinja għandha bżonn vuċi Ewropea b'saħħitha. U azzjoni Ewropea deċiżiva. Meta nitkellem maċ-ċittadini Ewropej, dejjem nisma' l-istess ħaġa. Jgħiduli, "Irridu Ewropa b'saħħitha u kunfidenti. Bil-kliem kif ukoll fl-azzjonijiet.'' Għaliex kulma jiġri fid-dinja jkollu impatt fuq l-Unjoni tagħna. Illum, qed inħabbtu wiċċna ma' ostakli qawwija. Il-kompetizzjoni globali reġgħet magħna. Din mhijiex aħbar tajba ħafna għall-ordni multilaterali bbażat fuq ir-regoli. L-Unjoni tagħna tinsab f'riskju li tingħafas bejn setgħat kbar li jużaw l-għodod ekonomiċi tagħhom biex jippromwovu l-interessi tal-politika barranija tagħhom. U rridu nħejju wkoll għat-tranżizzjonijiet ekoloġiċi u diġitali. Dawn iż-żewġ tranżizzjonijiet qed jirrevoluzzjonaw is-soċjetajiet u l-ekonomiji tagħna. It-tranżizzjoni ekoloġika probabbilment hija l-isfida l-kbira tas-seklu wieħed u għoxrin. L-isfida li qed tixpruna miljuni ta' żgħażagħ biex jinżlu jipprotestaw fit-toroq. Sfida li l-pajjiżi Ewropej kollha jridu jappoġġaw għaliex ma għandniex għażla. Hija taffettwa b'mod indaqs liċ-ċittadini kollha tagħna. It-tranżizzjoni diġitali qed issir issa. L-Ewropa trid tkun minn ta' quddiem biex tixpruna l-ekonomija tagħna u tibni dinja diġitali skont il-valuri Ewropej tagħna. Nafu l-kobor ta' dawn it-tranżizzjonijiet. Irridu nikkapitalizzaw fuq il-potenzjal tagħhom. Huwa għalhekk li l-mexxejja Ewropej impenjaw ruħhom ftit ġimgħat ilu għal għanijiet ambizzjużi ħafna bħal pereżempju li jagħmlu l-Ewropa l-ewwel kontinent newtrali f'termini ta' emissjonijiet tal-karbonju fid-dinja. Irridu li l-prijoritajiet Ewropej tagħna jispiraw il-politiki kollha tagħna. Dan japplika għall-euro, għall-baġit Ewropew tagħna li jmiss, u għas-suq uniku tagħna. Li naġixxu fuq l-ambizzjonijiet tagħna huwa l-mod kif niddefendu l-valuri tagħna. U minħabba dawn il-valuri, aħna kburin li aħna Ewropej. L-euro hija simbolu konkret ta' suċċess li ċ-ċittadini tagħna jġorru f'buthom kuljum. 19 minn 27 stat membru, għal eżattament 343 miljun ċittadin. Uliedi ma jiddubitawx minn pagamenti f'euro meta nivvjaġġaw madwar il-kontinent. Għalihom hija ħaġa naturali. Iżda ninsew li ftit snin ilu biss kien ikollna niskambjaw franki Franċiżi għal dawk Belġjani jew pesetas Spanjoli għal drachma. Anki jekk l-euro ħabbtet wiċċha ma' kritika kbira fil-bidu, nisma' li ftit ħafna huma dawk li huma nostalġiċi għall-muniti nazzjonali tagħhom. Nemmen li l-euro tista' ċertament tagħti spinta lill-awtonomija strateġika tagħna u tgħinna niksbu l-objettivi politiċi tagħna. Qed ngħixu f'dinja interkonnessa. Iżda xi drabi dan jista' jillimita l-ispazju tagħna biex nimmanuvraw. Eżempju wieħed biss: id-dominanza globali tad-dollaru tippermetti li sanzjonijiet tal-Istati Uniti jilħqu lil hinn mill-fruntieri tal-Istati Uniti. Dan jaffettwa lill-kumpaniji Ewropej, anki meta jagħmlu l-kummerċ legalment ma' pajjiżi terzi. Xi drabi nistgħu ma naqblux, anki mal-eqreb alleat tagħna. Iżda euro aktar b'saħħitha fil-livell internazzjonali ċertament tagħtina aktar flessibbiltà fit-teħid tad-deċiżjonijiet ġeopolitiċi tagħna. Munita attraenti toffri wkoll aċċess usa' għal swieq finanzjarji internazzjonali. U dan jiffaċilita l-finanzjament tal-investimenti kbar ħafna meħtieġa għat-tranżizzjonijiet diġitali u ekoloġiċi tagħna. Dawn l-investimenti huma ċ-ċavetta biex jiġi sfruttat il-potenzjal sħiħ taż-żewġ tranżizzjonijiet: l-iżvilupp sostenibbli, l-impjiegi ta' kwalità u l-innovazzjoni. Il-mistoqsija prinċipali hija: x'ser nagħmlu biex l-euro jkollha rwol aktar prominenti fix-xena internazzjonali? Dan ma jistax sempliċiment jiġi ddikjarat. Il-pass deċiżiv huwa l-azzjoni Ewropea kollettiva tagħna biex insaħħu l-Unjoni Ekonomika u Monetarja tagħna. Ninsab konvint li dak kollu li nagħmlu biex insaħħu l-Unjoni Ekonomika u Monetarja ser jagħmel l-euro aktar attraenti. Jeħtieġ li nlestu l-inizjattivi li diġà bdejna. U jeħtieġ li nibnu strumenti ġodda li jħejju l-UEM tagħna għall-isfidi ta' għada. Ejjew nibdew bl-inizjattivi li diġà jinsabu fuq il-mejda. Ir-rispons tagħna għall-kriżi ekonomika u finanzjarja kien: aktar Ewropa u aktar kompetenzi għall-Unjoni tagħna. Iżda biex niffinalizzaw l-Unjoni Bankarja tagħna, għad iridu jitlestew żewġ riformi. L-ewwel nett, l-awtorità li tittratta mal-banek f'diffikultà jrid ikollha l-mezzi finanzjarji kollha biex twettaq dmirijietha. It-tieni, għad għandna bżonn sistema Ewropea li tiggarantixxi u tipproteġi d-depożiti bankarji tagħna. Iżda dan mhuwiex biżżejjed fl-opinjoni tiegħi, l-inizjattivi essenzjali għall-ġejjieni - huma meħtieġa unjoni tas-swieq kapitali, u ġestjoni aħjar taż-żona tal-euro. B'Unjoni tas-Swieq Kapitali vera, l-SMEs innovattivi tagħna jistgħu jiffinanzjaw aħjar il-proġetti tagħhom. It-tfaddil abbundanti tagħna jista' jiġi dirett aħjar f'investimenti ekoloġiċi jew diġitali konkreti. Ilkoll naraw il-vantaġġi tal-kapital li jiċċirkola b'mod ħieles minn fruntiera għal oħra. Għaldaqstant verament jeħtieġ li nagħtu nifs ġdid lil dan il-proġett. Il-gwida tal-ekonomija tagħna hija responsabbiltà li ma tistax isserraħ esklużivament fuq il-Bank Ċentrali Ewropew. Il-mexxejja politiċi Ewropej iridu jsaħħu l-UEM sabiex il-politika monetarja ma tkunx l-unika għażla li teżisti. L-ekonomisti ilhom jappellaw għal baġit għaż-żona tal-euro. Il-BICC il-ġdid (l-istrument baġitarju għall-konverġenza u l-kompetittività) li qed jissawwar bħalissa huwa pass żgħir iżda huwa pass fid-direzzjoni t-tajba. L-euro hija l-espressjoni monetarja tad-destin komuni tagħna. U t-tisħiħ tal-UEM huwa responsabbiltà kollettiva. Kelma tal-aħħar. Jeħtieġ li niffinanzjaw flimkien il-proġetti komuni tagħna. U dan nistgħu nagħmluh billi nibdew b'passi prammatiċi. Pereżempju, il-Bank Ewropew tal-Investiment jista' joħroġ għadd akbar ta' bonds ħodor sikuri, kieku kellu kapital addizzjonali biex jappoġġa t-tranżizzjonijiet ekoloġiċi u diġitali. Dan jespandi wkoll il-pool ta' assi mingħajr riskju denominati f'euro, li bħalissa huwa żgħir wisq. Illum, id-dinja hija aktar instabbli minn qatt qabel. Iżda l-Unjoni Ewropea għandha direzzjoni ċara biex tiggwidana fil-maltempata. Aħna ffukati fuq it-tibdil fil-klima, li nirnexxu fl-era diġitali, u li nkunu minn ta' quddiem fix-xena globali. Iva, dawn l-għanijiet huma ambizzjużi, ambizzjużi ħafna. Iżda l-Ewropa għandha t-talent, il-ħiliet u l-passjoni biex twettaqhom. Għaldaqstant, għandna bżonn ir-riżorsi biex nappoġġaw dawn l-ambizzjonijiet u nagħmluhom realtà. Jekk irridu nippromwovu l-valuri Ewropej tagħna, jekk irridu nkunu minn ta' quddiem fil-kwistjonijiet il-kbar tas-seklu 21, għandna bżonn munita globali li tirrifletti l-ambizzjonijiet globali tagħna. Grazzi.